માન્યતા એવી છે કે, બેટ દ્વારકા જ એક સ્થાન છે જ્યાં ભગવાન કૃષ્ણએ પોતાના પરમ ભક્ત નરસિંહની હુંડી ભરી હતી. પહેલાના જમાનામાં અહીં લોકો પગપાળા યાત્રા દરમિયાન પોતાની પાસે વધારે રુપિયા નહોતા રાખતા. ચોરી ના થાય તેનો પણ ડર હતો. તે સમયે કોઈ વિશ્વસ્ત વ્યક્તિ પાસે રુપિયા લખાવીને બીજા ગામ જઈને હુંડી સ્વીકારવામાં આવતી હતી. નરસિંહ મહેતાની ગરીબીનો ઉપહાસ કરવા માટે કેટલાક લોકોએ નરસિંહના નામે હુંડી લખાવી દીધી હતી, પણ ભગવાન શ્રીકૃષ્ણએ શ્યામલાલ શેઠનું રુપ ધારણ કરીને નરસિંહની હુંડીને ભરી દીધી. આ રીતે નરસિંહના નામનું ધન તીર્થયાત્રિઓને આપી દીધા અને આ રીતે નરસિંહની ખ્યાતિમાં વધારો થયો.